חוק הניקוז וההגנה מפני שיטפונות (תיקון מס' 7), התשפ"ב–2022
הצעת חוק ממשלתית, הכנסת ה-24
פורסם: ספר החוקים, חוברת 3005, עמ' 1082, 2022-07-10T00:00:00+03:00
החוק כולל תיקון מקיף לחוק הניקוז וההגנה מפני שיטפונות, התשי"ח–1957, שמטרתו לשפר את האסדרה בתחום הניקוז, ובכלל זה את הפיקוח על 11 רשויות הניקוז, שהן תאגידים סטטוטוריים שתפקידם לדאוג לניקוז הסדיר של האזור עליו הם מופקדים, ובכלל זה להקים מפעלי ניקוז. כמו כן, מאחר שהחוק בנוסחו קודם התיקון הקנה סמכויות בתחום הניקוז לשני גופים ממשלתיים – משרד החקלאות ופיתוח הכפר (להלן – משרד החקלאות) ומנהל הרשות הממשלתית למים ולביוב (להלן – רשות המים), נקבע בתיקון כי סמכויות האסדרה ירוכזו, ככלל, בידי משרד החקלאות, כדי שיהיה רגולטור אחד לתחום זה. בהתאם לתיקון, הרגולטור האמור יהיה עובד משרד החקלאות שיכהן כממונה לענייני החוק וימלא תפקידים שונים לפיו (להלן – הממונה). 
כמו כן, התיקון קובע הסדר חדש לעניין המועצה הארצית לענייני ניקוז (להלן – מועצת הניקוז), שהיא מועצה מייעצת לשר החקלאות ופיתוח הכפר. מאחר שלאורך השנים לא מונו כל חברי המועצה לפי החוק כנוסחו ערב התיקון, נקבע כי יושב ראש מועצת הניקוז יהיה הממונה, וחבריה יהיו נציגי ממשלה וגופים רלוונטיים – נציגי ציבור, נציגי שלטון מקומי ונציג חקלאים. כמו כן, נקבעו הוראות מפורטות המתאימות לחקיקה עדכנית לגבי כהונתה וסדרי עבודתה של מועצת הניקוז. 
נושא נוסף שמוסדר בתיקון הוא הסמכת מנהל רשות המים לתת לרשות ניקוז אישור מותנה לתכניות להקמת מפעלי ניקוז המחייבים אישור מרשות המים, וזאת במטרה לייעל את ההליכים הנדרשים לפי דין להקמת מפעלי ניקוז. האישור המותנה כולל מתן רישיונות לפי חוק המים, הנדרשים להקמת מפעל הניקוז. אישור מנהל רשות המים למפעל הניקוז יהיה מותנה בהשלמת הקמתו של מפעל הניקוז לפי התכנית להקמת מפעל הניקוז שהוגשה לאישורו. 
כמו כן, התיקון קובע את סמכות הממונה להחליף באופן זמני את הנהלתה של רשות ניקוז שאינה ממלאת כראוי את תפקידיה לפי החוק ולמנות לה מנהל מיוחד, כדי להגביר את הפיקוח על רשויות הניקוז ולהביא לתפקוד יעיל שלהן. לפי התיקון, הליך מינוי מנהל מיוחד לרשות ניקוז יהיה בהתאם למנגנון מדורג - הממונה יהיה רשאי לתת לרשות ניקוז הודעה בכתב ובה לדרוש מהרשות לתקן את הפגמים שנפלו בהתנהלותה. אם רשות הניקוז לא תתקן את הפגמים תוך זמן סביר, הממונה יהיה רשאי לתת לה התראה, ולהודיע שיפעיל את סמכויותיו לפי החוק אם לא תתקנם כנדרש. רק אם הפגמים לא יתוקנו על ידי רשות הניקוז גם לאחר ההתראה, הממונה יהיה רשאי להשעות את מנהל הרשות ואת הנהלתה מתפקידם, ולמנות במקומם מנהל מיוחד וכן ועדה שתייעץ למנהל המיוחד.